Document ID: 31999D0821

ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Νοεμβρίου 1999
που εξουσιοδοτεί τα κράτη μέλη να επιτρέψουν προσωρινώς την εμπορία δασικού πολλαπλασιαστικού υλικού που δεν τηρεί τις απαιτήσεις των οδηγιών 66/404/ΕΟΚ και 71/161/ΕΟΚ του Συμβουλίου
[κοινοποιηθείσα υπό τον αριθμό Ε(1999) 3793]
(1999/821/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/404/ΕΟΚ του Συμβουλίου, της 14ης Ιουνίου 1966, περί της εμπορίας δασικού πολλαπλασιαστικού υλικού(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,
την οδηγία 71/161/ΕΟΚ του Συμβουλίου, της 30ής Μαρτίου 1971, περί κανόνων εξωτερικής ποιότητας του δασικού πολλαπλασιαστικού υλικού που αποτελεί αντικείμενο εμπορίας στο εσωτερικό της Κοινότητας(2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 15,
τις αιτήσεις που υποβλήθηκαν από ορισμένα κράτη μέλη,
Εκτιμώντας τα ακόλουθα:
(1) η παραγωγή πολλαπλασιαστικού υλικού των ειδών που καθορίζονται στα παραρτήματα είναι επί του παρόντος ανεπαρκής σε όλα τα κράτη μέλη, με αποτέλεσμα να μην μπορούν να ικανοποιηθούν οι απαιτήσεις τους για πολλαπλασιαστικό υλικό που πληροί τις διατάξεις των οδηγιών 66/404/ΕΟΚ και 71/161/ΕΟΚ·
(2) οι τρίτες χώρες δεν είναι σε θέση να προμηθεύσουν επαρκές πολλαπλασιαστικό υλικό των σχετικών ειδών, το οποίο να παρέχει τις ίδιες εγγυήσεις όπως το κοινοτικό πολλαπλασιαστικό υλικό, και το οποίο να πληροί τις διατάξεις των προαναφερθεισών οδηγιών·
(3) τα κράτη μέλη θα πρέπει, ως εκ τούτου, να εξουσιοδοτηθούν να επιτρέψουν, για περιορισμένο χρονικό διάστημα, την εμπορία πολλαπλασιαστικού υλικού των σχετικών ειδών, το οποίο πληροί λιγότερο αυστηρές απαιτήσεις, προκειμένου να καλυφθεί η έλλειψη πολλαπλασιαστικού υλικού που να πληροί τις απαιτήσεις των οδηγιών 66/404/ΕΟΚ και 71/161/ΕΟΚ·
(4) για λόγους γενετικής, το πολλαπλασιαστικό υλικό πρέπει να συλλέγεται στους τόπους καταγωγής, εντός του φυσικού χώρου των σχετικών ειδών, και θα πρέπει να παρέχονται οι αυστηρότερες δυνατές εγγυήσεις για την εξασφάλιση της ταυτότητας του υλικού·
(5) επιπροσθέτως, το πολλαπλασιαστικό υλικό θα πρέπει να διατίθεται στο εμπόριο μόνον εφόσον συνοδεύεται από έγγραφο που περιλαμβάνει ορισμένα στοιχεία σχετικά με το εν λόγω πολλαπλασιαστικό υλικό·
(6) κάθε ένα από τα κράτη μέλη θα πρέπει, επιπλέον, να εξουσιοδοτηθεί να επιτρέπει την εμπορία, στο έδαφός του, σπόρων προς σπορά και φυτών προς φύτευση, τα οποία πληρούν λιγότερο αυστηρές απαιτήσεις όσον αφορά την προέλευση, που καθορίζονται στην οδηγία 66/404/ΕΟΚ, ή σπόρων προς σπορά που πληρούν λιγότερο αυστηρές απαιτήσεις αναφορικά με την ειδική καθαρότητα, που καθορίζεται στην οδηγία 71/161/ΕΟΚ, εάν η εμπορία του εν λόγω υλικού έχει επιτραπεί στα άλλα κράτη μέλη βάσει της παρούσας απόφασης·
(7) τα μέτρα που προβλέπονται στην παρούσα είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη εξουσιοδοτούνται να επιτρέπουν την εμπορία, στο έδαφός τους, σπόρων προς σπορά που δεν πληρούν τις απαιτήσεις όσον αφορά την προέλευση, όπως καθορίζεται στην οδηγία 66/404/ΕΟΚ, σύμφωνα με τους όρους του παραρτήματος Ι της παρούσας απόφασης και υπό την προϋπόθεση ότι προσκομίζονται τα αποδεικτικά στοιχεία που προσδιορίζονται στο άρθρο 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συλλέχθηκαν.
2. Τα κράτη μέλη εξουσιοδοτούνται να επιτρέπουν την εμπορία, στο έδαφός τους, φυτών προς φύτευση που παράγονται στην Κοινότητα από τους προαναφερόμενους σπόρους προς σπορά.
Άρθρο 2
1. Τα αποδεικτικά στοιχεία που αναφέρονται στο άρθρο 1 παράγραφος 1 θεωρούνται ότι παρέχονται όταν το πολλαπλασιαστικό υλικό είναι της κατηγορίας "πολλαπλασιαστικό υλικό προσδιορισμένης προέλευσης", όπως καθορίζεται στο σύστημα ελέγχου του δασικού πολλαπλασιαστικού υλικού που διακινείται στο διεθνές εμπόριο, του Οργανισμού Οικονομικής Συνεργασίας και Ανάπτυξης (ΟΟΣΑ), ή άλλης κατηγορίας που καθορίζεται στο σύστημα αυτό.
2. Όταν δεν χρησιμοποιείται το σύστημα του ΟΟΣΑ που αναφέρεται στην παράγραφο 1 στον τόπο προέλευσης του πολλαπλασιαστικού υλικού, γίνονται αποδεκτά άλλα επίσημα αποδεικτικά στοιχεία.
3. Όταν δεν μπορούν να παρασχεθούν επίσημα αποδεικτικά στοιχεία, τα κράτη μέλη μπορούν να αποδεχθούν άλλα μη επίσημα αποδεικτικά στοιχεία.
Άρθρο 3
Τα κράτη μέλη εξουσιοδοτούνται, υπό τους όρους που καθορίζονται στο παράρτημα ΙΙ της παρούσας απόφασης, να επιτρέπουν την εμπορία, στο έδαφός τους, σπόρων προς σπορά οι οποίοι δεν πληρούν ούτε τις απαιτήσεις όσον αφορά την προέλευση που προβλέπονται από την οδηγία 66/404/ΕΟΚ, ούτε τις απαιτήσεις που αφορούν την ειδική καθαρότητα που προβλέπεται στο παράρτημα Ι της οδηγίας 71/161/ΕΟΚ, υπό τον όρο ότι:
- προσκομίζονται τα αποδεικτικά στοιχεία που προσδιορίζονται στο άρθρο 2 όσον αφορά τον τόπο προέλευσης των σπόρων προς σπορά και το υψόμετρο στο οποίο συνελέχθησαν, και
- το έγγραφο που απαιτείται σύμφωνα με το άρθρο 9 της οδηγίας 66/404/ΕΟΚ φέρει την ένδειξη: "Σπόροι προς σπορά που δεν πληρούν τις απαιτήσεις όσον αφορά την ειδική καθαρότητα."
Άρθρο 4
1. Τα κράτη μέλη, εκτός από τα αιτούντα κράτη μέλη, εξουσιοδοτούνται επίσης να επιτρέπουν, σύμφωνα με τους όρους που καθορίζονται στα παραρτήματα Ι και ΙΙ αντίστοιχα και για τους σκοπούς που προσδιορίζονται από τα αιτούντα κράτη μέλη, την εμπορία στο έδαφός τους σπόρων προς σπορά και φυτών προς φύτευση που επιτρέπεται να διατίθενται στο εμπόριο βάσει της παρούσας απόφασης.
2. Για το σκοπό της εφαρμογής της παραγράφου 1, τα ενδιαφερόμενα κράτη μέλη αλληλοβοηθούνται στο διοικητικό τομέα. Τα αιτούντα κράτη μέλη ενημερώνονται από τα άλλα κράτη μέλη σχετικά με την πρόθεσή τους να επιτρέψουν την εμπορία των εν λόγω σπόρων προς σπορά πριν από τη χορήγηση οποιασδήποτε έγκρισης. Τα αιτούντα κράτη μέλη μπορούν να προβάλουν αντιρρήσεις μόνον εάν έχει διατεθεί η συνολική ποσότητα που καθορίζεται στην παρούσα απόφαση.
Άρθρο 5
Η εξουσιοδότηση που παρέχεται στο άρθρο 1 παράγραφος 1, στο άρθρο 3 και το άρθρο 4 παράγραφος 1, εφόσον αφορά την πρώτη διάθεση στο εμπόριο της Κοινότητας δασικού πολλαπλασιαστικού υλικού, λήγει στις 30 Νοεμβρίου 2000. Η εν λόγω εξουσιοδότηση, εφόσον αφορά μεταγενέστερη διάθεση στο εμπόριο της Κοινότητας, λήγει στις 31 Δεκεμβρίου 2002.
Άρθρο 6
Αναφορικά με την πρώτη διάθεση στο εμπόριο δασικού πολλαπλασιαστικού υλικού που αναφέρεται στο άρθρο 5, τα κράτη μέλη κοινοποιούν μέχρι την 1η Ιανουαρίου 2001 στην Επιτροπή και στα άλλα κράτη μέλη, τις ποσότητες του εν λόγω υλικού που πληροί λιγότερο αυστηρές απαιτήσεις, οι οποίες εγκρίθηκαν προκειμένου να διατεθούν στο εμπόριο, στο έδαφός τους, βάσει της παρούσας απόφασης.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 22 Νοεμβρίου 1999.

Labels: 3
6